ÜMUMDÜNYA ƏDALƏT EVİ

4 yanvar 2022

Dünya bəhailərinə

Sevgili dostlar,

Biz bu an Qitə Müşavirləri ilə birlikdəyik – onların böyük əksəriyyəti Müqəddəs Torpaqdadır, bəziləri isə buraya gələ bilməsələr də uzaqdan bizə qoşulurlar – və qarşıdan gələn Doqquzillik Plan üzərində fokuslanan konfransın altıncı, son günü yekunlaşmaq üzrədir. Bu konfransın ruhu barədə, onun iştirakçılarında müşahidə edildiyi kimi, sizinlə bölüşüləcək nə qədər şeylər var. Bol təcrübə içərisində onlar Bəhai dünyasındakı qabiliyyətin inkişafına öz gözləri ilə şahid olmuşlar və sizin bundan sonra da nələrə nail ola biləcəyiniz barədə inamla doludurlar. Biz növbəti Planda nəyə çağırış edildiyinin bu arınmış ruhların məşvərətlərində nümayiş etdirilənlərdən daha iti, daha bəsirətli anlaşılmasını arzu edə bilməzdik. Amma, əlbəttə ki, bu ancaq başlanğıcdır. Müşavirlər beş qitədə ölkələrə qayıdanda onlar mənimsədiklərini sizə və sizlərlə birlikdə xidmət edənlərə gətirəcəklər. Siz bu nəhəng kollektiv təşəbbüs üçün hazırlaşarkən – xüsusilə, tezliklə planet üzrə yayılacaq konfranslar dalğasında iştirakınız müddətində onlar və onların köməkçiləri sizlərin yanınızda olacaqlar, harada ki, Həzrət Bəhaullahın dünyanın yaxşılaşdırılması üçün işləməyə hamıya ünvanlanmış çağırışı insanlığın orada toplanmış xeyirxahlarını canlandıracaqdır.

Bütövlükdə dünyada və Bəhai dini daxilində ümumlikdə yaranmış vəziyyət bu anı yüklü bir momentə çevirmişdir. İnsanlığın indi üzləşdiyi qlobal meydanoxumalar qısa vədəli şəxsi maraqları kənara qoymaqda və bu çılpaq ruhani və əxlaqi gerçəkliklə razılıq yoluna gəlməkdə onun istəyini şiddətli sınağa çəkir: ancaq vahid, bir-birinə bağlı tək insan ailəsi var və onun da bir qiymətli vətəni var. Məhz bu anda Həzrət Bəhaullahın ardıcılları Bəhai dininin cəmiyyətqurucu gücünü azad etmək üçün qarşılarındakı imkanları yenidən nəzərdən keçirirlər. Bu Plan onların dözümlülüyünü, onların iradə gücünü, yanlarında olanlara məhəbbətlərinin möhkəmliyini sınağa çəkəcək. Onlar hər bir yerdə sağaltmaq, fövqə qalxmaq üçün birliyin gücünü etiraf edən vahid məqsədli icmalar bəsləməkdə kömək edəcəklər. Bu icmaların daxilində hər bir ruh pənah tapa bilər və dostların qoyduqları çoxlu səylərdə – ibadət və mədh üçün, təlim-tərbiyə üçün, sosial transformasiya üçün, icmaların inkişafı üçün – bütün bunlarda hər bir ruhun inkişafı və xidmət etməsi üçün yer vardır. Həzrət Əbdül-Bəhanın bu vədi bizi həyəcana gətirir: “Kiçiklər böyük olar, zəiflərə güc əta edilər; körpə yaşında olanlar Mələkutun uşaqları olarlar, yolunu azanlar isə səmavi evlərinə hidayət olunarlar”.

Həzrət Bəhaullah Öz müjdələrini göndərəndə Onun mesajını insanlığa daşıya biləcək sədaqətli ruhlar cəmi bir neçə nəfər idi. Bu gün, Allaha həmd olsun, dostların özlərini həsr etməsi şəksizdir, onların sayı isə yüksəlmişdir. Qoy onların ürəkləri Onun Sözünün qüdrəti ilə möhkəmlənsin, hər bir yerdə və hər bir mühitdə qoy onlar səma calalının nuru ilə parlasınlar. Biz bu gün Müşavirlərlə birlikdə Camali-Mübarəkin Məqamına daxil olanda sizin adınızdan iltimas edərkən dilimizdəki dua və qəlbimizdəki ümid bu olacaq.

[İmzalanmışdır: Ümumdünya Ədalət Evi]